Stefan Kraft

**Stefan Kraft** austrijski je skijaš-skakač i višegodišnji svjetski rekorder.

## Karijera 
Nekoliko sezona takmičio se u FIS kupu i Kontinentalnom kupu, a u Svjetskom je debitirao 6. januara 2012. u Bischofshofenu, na posljednjoj stanici Novogodišnje turneje. Godinu kasnije u Innsbrucku plasmanom na 23. mjesto osvojio je svoje prve bodove u Svjetskom kupu. Samo dva dana kasnije, tačno na godišnjicu svog debija (ponovo u Bischofshofenu), došao je i do prvog pobjedničkog postolja, osvojivši treće mjesto. Nakon još dva dana, u kvalifikacijama za takmičenje u Wisłi, skokom od 139 m postavio je rekord skakaonice Malinke.

Na Svjetskom juniorskom prvenstvu 2013. u Liberecu osvojio je bronzanu medalju iza Slovenca Jake Hvale i Poljaka Klemensa Murańke. U letovima je debitirao 16. februara 2013. na letaonici "Heini Klopfer" i osvojio solidno 11. mjesto. Dan kasnije, u ekipnim letovima, postavio je tadašnji lični rekord od 208 m.

Dana 29. decembra 2014. ostvario je svoju prvu pobjedu u karijeri, i to na otvaranju Novogodišnje turneje u Oberstdorfu. Na ostala tri takmičenja bio je šesti, drugi i treći, što mu je bilo dovoljno da osvoji turneju, čime je ostvario najveći uspjeh u dotadašnjoj karijeri.

Na Svjetskom prvenstvu 2015. u švedskom Falunu došao je i do prve pojedinačne seniorske medalje u karijeri osvojivši bronzu na maloj skakaonici. Na istom prvenstvu osvojio je i srebrnu medalju u ekipnim skokovima na velikoj skakaonici. Najbolju sezonu u karijeri završio je na trećem mjestu u ukupnom poretku Svjetskog kupa iako je jedno vrijeme bio vodeći i imao dobre šanse za ukupnu pobjedu.

U sezoni 2015/16. osvojio je još dvije bronzane medalje (jednu pojedinačnu i jednu ekipnu), ovog puta na domaćem terenu na Svjetskom prvenstvu u letovima održanom na letaonici Kulm u Tauplitzu.

### 2016/17 – zlatna sezona 
Prvi dio sezone proveo je u traženju prave forme. Novogodišnju turneju završio je na "tek" šestom mjestu u ukupnom poretku, uprkos pobjedi u Oberstdorfu i trećem mjestu u Garmisch-Partenkirchenu, ali kako je sezona više odmicala, postajao je sve bolji, izbivši na prvo mjesto u ukupnom poretku Svjetskog kupa. Na Svjetskom prvenstvu 2017. u finskom Lahtiju postao je svjetski prvak na maloj skakaonici, što mu je prva zlatna pojedinačna medalja na velikim takmičenjima. Tome je dodao srebrnu medalju u mješovitim ekipnim skokovima već sljedećeg dana, a na velikoj skakaonici osvojio je i drugu zlatnu medalju, čime je postao najuspješniji skijaš-skakač na tom prvenstvu, a svemu je dodao i bronzanu u ekipnim skokovima, osvojivši tako medalju u svim nastupima na tom prvenstvu.

I nakon Svjetskog prvenstva nastavio je nizati uspjehe. Postao je pobjednik inauguralnog izdanja turneje Raw Air (doslovno "Sirovi zrak"), održane na četiri skakaonice u Norveškoj. U okviru te turneje, u ekipnim letovima u Vikersundu 18. marta 2017, postavio je novi svjetski rekord doletjevši na 253,5 m, pritom jedva izbjegavši da dodirne snijeg (u tom slučaju rekord ne bi važio), samo nekoliko minuta nakon što je Norvežanin Robert Johansson za pola metra popravio dotad aktualni rekord svog zemljaka Andersa Fannemela (251,5 m); rekord je važio do 30. marta 2025, kad ga je za metar popravio Domen Prevc. Sezonu je zaključio dvjema pobjedama u Planici, čime je potvrdio prvo mjesto u ukupnom poretku Svjetskog kupa, ali i u Svjetskom kupu u letovima.

### Nakon zlatne sezone 
Na Svjetskom prvenstvu 2019. u domaćem Seefeldu osvojio je ekipnu srebrnu medalju na velikoj skakaonici i u mješovitom ekipnom takmičenju, a na velikoj i maloj skakaonici nije uspio odbraniti titule, ali je osvojio bronzanu medalju na maloj.

U sezoni 2019/20, čija su posljednja dva takmičenja (koja su bila i dio turneje Raw Air) otkazana zbog pandemije COVID-a 19, vratio se na pobjedničke staze, osvojivši drugi veliki "Kristalni globus", ostvarivši, između ostalog, pet pobjeda, osam drugih i dva treća mjesta. Također je osvojio drugi mali "Kristalni globus" u poretku letača.

U sljedećoj sezoni uslijedio je pad forme, uz samo jedan plasman na postolje (treće mjesto u Titisee-Neustadtu), ali ju je spasio na Svjetskom prvenstvu u Oberstdorfu, gdje je ponovo postao svjetski prvak na velikoj skakaonici, a tome je dodao i srebrnu medalju u ekipnim skokovima na velikoj skakaonici te bronzanu u mješovitom takmičenju.

Na Zimskim olimpijskim igrama u Pekingu osvojio je jedino što mu je nedostajalo u karijeri – olimpijsku medalju, i to zlatnu, u ekipnom takmičenju. Do kraja sezone drugi put u karijeri osvojio je turneju Raw Air, kao i još jednu pojedinačnu letačku bronzanu medalju na Svjetskom prvenstvu u Vikersundu.

U sezoni 2022/23. ponovio je uspjeh iz "zlatne sezone", kada se na postolje plasirao također 17 puta, ali je u ukupnom poretku bio drugi iza Halvora Egnera Graneruda, koga je u posljednjem takmičenju sezone ipak uspio preteći u poretku letača, osvojivši treći put mali Kristalni globus.

U sljedeću sezonu ušao je u top-formi, što mu, ipak, nije bilo dovoljno da osvoji Novogodišnju turneju, na kojoj je završio treći. No, pobjedom u Zakopanima 21. januara 2024. postao je skakač s najviše plasmana na pobjedničko postolje u historiji, nadmašivši Ahonenovih 108. Samo sedmicu kasnije postao je i svjetski prvak u letovima na domaćem terenu u Tauplitzu, dodavši tome i ekipno srebro. Kontinuitet dobrih rezultata zadržao je i u nastavku sezone, osvojivši turneju Raw Air treći put u karijeri, pritom osiguravši i treći veliki "Kristalni globus". dok je onaj u letovima izgubio za tri boda na posljednjem takmičenju u sezoni od svog sunarodnjaka Daniela Hubera.

## Rezultati u Svjetskom kupu 
### Pobjednička postolja 
 – održana samo jedna serija zbog lošeg vremena
1 – održane tri serije

### Po sezonama 
### Ekipne pobjede 
 – takmičenje supertimova (dvojica skakača po timu)

### Mješovito 
### Ukupni poredak 
### Novogodišnja turneja 
### Raw Air 
### Svjetski kup u ski-letovima 
### Ljetni Grand Prix 
### Willingen Six 
### Planica 7 
## Rekordi skakaonica 
## Reference 
## Vanjski linkovi 
* Zvanični sajt
* Kraftov profil na FIS-u 

Kategorija:Rođeni 1993.
Kategorija:Živi ljudi
Kategorija:Biografije, Schwarzach im Pongau
Kategorija:Austrijski skijaši-skakači
Kategorija:Austrijski olimpijci u skijaškim skokovima
Kategorija:Skijaši-skakači na Zimskim olimpijskim igrama 2018.
Kategorija:Skijaši-skakači na Zimskim olimpijskim igrama 2022.
Kategorija:Skijaši-skakači na Zimskim olimpijskim igrama 2026.
Kategorija:Osvajači medalja na Zimskim olimpijskim igrama 2022.
Kategorija:Osvajači zlatne medalje na Olimpijskim igrama (Austrija)